Document ID: 32009D0163

KOMISIJAS LĒMUMS
(2009. gada 26. februāris),
ar ko groza Lēmumu 1999/217/EK attiecībā uz pārtikas produktos vai uz tiem lietojamo aromatizējošu vielu reģistru
(izziņots ar dokumenta numuru C(2009) 1222)
(Dokuments attiecas uz EEZ)
(2009/163/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko nosaka Kopienas procedūru attiecībā uz garšvielām, kuras lieto vai kuras paredzētas lietošanai pārtikas produktu sastāvā vai to dekorēšanai (1), un jo īpaši tās 3. panta 2. punktu,
tā kā:
(1)
Ar Regulu (EK) Nr. 2232/96 nosaka procedūru, kā ieviest noteikumus par aromatizējošām vielām, ko lieto vai kas paredzētas lietošanai pārtikas produktos. Ar minēto regulu paredz pieņemt aromatizējošo vielu reģistru (“reģistrs”) pēc tam, kad dalībvalstis paziņojušas to aromatizējošo vielu sarakstu, kuras var izmantot to teritorijā tirgojamos pārtikas produktos vai uz tiem, un pēc tam, kad Komisija ir rūpīgi izskatījusi minēto paziņojumu.
(2)
Turklāt Regulā (EK) Nr. 2232/96 paredzēta programma reģistrā esošo aromatizējošo vielu novērtēšanai (“novērtēšanas programma”), lai pārbaudītu, vai tās atbilst vispārīgajiem aromatizējošu vielu lietošanas kritērijiem, kas noteikti minētās regulas pielikumā. Regula (EK) Nr. 2232/96 paredz, ka par aromatizējošo vielu laišanu tirgū atbildīgajām personām ir jānosūta Komisijai dati, kas vajadzīgi aromatizējošo vielu novērtēšanai. Minētā regula arī paredz, ka pēc novērtēšanas programmas pabeigšanas ir jāpieņem aromatizējošo vielu saraksts, kuru lietošana ir atļauta, izslēdzot visas pārējās.
(3)
Saskaņā ar Regulu (EK) Nr. 2232/96 Komisija ar Lēmumu 1999/217/EK (2) pieņēma pārtikas produktos vai uz tiem lietojamo aromatizējošo vielu reģistru.
(4)
Komisijas 2000. gada 18. jūlija Regula (EK) Nr. 1565/2000, ar ko izklāsta pasākumus, kuri vajadzīgi, lai pieņemtu novērtēšanas programmu, piemērojot Eiropas Parlamenta un Padomes Regulu (EK) Nr. 2232/96 (3), paredz noteiktu informāciju, ko iesniedz par dažu reģistrā esošo aromatizējošo vielu laišanu tirgū atbildīgā persona, lai nodrošinātu vielas novērtēšanu.
(5)
Informācija nav iesniegta par 148 vielām, un Komisija nav informēta par nodomiem informāciju vēl iesniegt. Tādēļ attiecīgās vielas nevar novērtēt attiecībā uz to atbilstību Regulā (EK) Nr. 2232/96 noteiktajiem vispārīgajiem aromatizējošu vielu lietošanas kritērijiem. Tāpēc ir lietderīgi attiecīgās vielas no reģistra svītrot.
(6)
Piemērojot Regulu (EK) Nr. 2232/96 un Komisijas 1998. gada 21. aprīļa Ieteikumu 98/282/EK par veidiem, kā dalībvalstīm un Eiropas Ekonomikas zonas līguma parakstītājām valstīm jāaizsargā intelektuālais īpašums saistībā ar Eiropas Parlamenta un Padomes Regulā (EK) Nr. 2232/96 minēto aromatizējošu vielu izstrādāšanu un ražošanu (4), paziņotājas dalībvalstis ir pieprasījušas, lai atsevišķas vielas reģistrētu veidā, kas aizsargātu ražotāju intelektuālā īpašuma tiesības.
(7)
Šīs reģistra B daļā minētās vielas aizsargā ne ilgāk kā piecus gadus no paziņojuma saņemšanas dienas. Minētais termiņš ir beidzies četrām atlikušajām vielām, kuras tādēļ ir jāpārvieto uz reģistra A daļu.
(8)
Tādēļ attiecīgi jāgroza Lēmums 1999/217/EK.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 1999/217/EK pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2009. gada 26. februārī

Labels: 12
0
17